REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/33-25

03. mart 2025. godine

B e o g r a d

**Z A P I S N I K**

**DRUGE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 28. FEBRUARA 2025. GODINE**

Sednica je počela u 14,00 časova.

Sednicom je predsedavao dr Uglješa Mrdić, predsednik Odbora.

Sednici su prisustvovali članovi Odbora: Dragan Nikolić, Jovan Palalić, Jasmina Palurović, Biljana Ilić Stošić, Lidija Načić, Đorđe Komlenski, Nataša Milić Milaš, Risto Kostov i Verica Milanović.

Sednici su prisustvovali i: Boris Bajić, zamenik člana prof. dr Balinta Pastora i Branko Pavlović, zamenik člana Ane Krstić.

Sednici nisu prisustvovali članovi Odbora: Pavle Grbović, Aleksandar Ivanović, prof. dr Jelena Jerinić, Filip Tatalović i Dejan Šulkić, kao ni njihovi zamenici.

Sednici su prisustvovali Đorđe Dabić, državni sekretar u Ministarstvu državne uprave i lokalne samouprave, Ivana Savićević, pomoćnik ministra državne uprave i lokalne samouprave i Saša Mogić, rukovodilac Grupe za uređivanje sistema plata u javnom sektoru.

Predsednik Odbora je obavestio članove i zamenike članova Odbora da je u skladu sa članom 72. stav 2. Poslovnika Narodne skupštine, sednica sazvana u roku kraćem od roka predviđenog Poslovnikom, kako bi Odbor što pre razmotrio predloge zakona u načelu i u pojedinostimakoji su na dnevnom redu sednice Narodne skupštine.

Pre utvrđivanja dnevnog reda predsednik Odbora je obavestio prisutne da nije bilo primedbi u pisanoj formi na Zapisnik Prve sednice Odbora, pa je stavio na glasanje, a članovi i zamenici članova Odbora su **većinom glasova** usvojili Zapisnik Prve sednice održane 1. aprila 2024. godine.

Takođe, predsednik Odbora je predložio da na osnovu člana 76. Poslovnika Odbor na sednici obavi zajednički načelni pretres o tačkama 1. do 10. predloženog dnevnog reda, i da nakon toga Odbor obavi glasanje o svakoj tački pojedinačno.

Članovi i zamenici članova Odbora su **većinom glasova** prihvatili ovaj predlog.

Predsednik Odbora je podsetio članove i zamenike članova Odbora da je Vlada podnela amandmane na čl. 3 Predloga zakona o dopuni Zakona o platama u državnim organima i javnim službama i na članove 1. i 2 Predloga zakona o prestanku važenja Zakona o sistemu plata zaposlenih u javnom sektoru, Zakona o platama službenika i nameštenika u organima autonomne pokrajine i jedinice lokalne samouprave, Zakona o zaposlenima u javnim službama i Zakona o platama zaposlenih u javnim agencijama i drugim organizacijama koje je osnovala Republika Srbija, autonomna pokrajina ili jedinica lokalne samouprave, koji je podnela Vlada i predložio da se u okviru tačke 4. obavi grupno glasanje o navedenim amandmanima.

Članovi i zamenici članova Odbora su **većinom glasova** prihvatili ovaj predlog.

Članovi i zamenici članova Odbora su **većinom glasova** utvrdili sledeći

D n e v n i r e d

1. Razmatranje Predloga zakona o izmenama i dopunama Zakona o državnim službenicima, koji je podnela Vlada (broj 011-72/25 od 16. januara 2025. godine), u načelu;
2. Razmatranje Predloga zakona o dopuni Zakona o platama državnih službenika i nameštenika, koji je podnela Vlada (broj 011-3234/24 od 30. decembra 2024. godine), u načelu;
3. Razmatranje Predloga zakona o dopuni Zakona o platama u državnim organima i javnim službama, koji je podnela Vlada (broj 011-2763/24 od 22. novembra 2024. godine);
4. Razmatranje Predloga zakona o prestanku važenja Zakona o sistemu plata zaposlenih u javnom sektoru, Zakona o platama službenika i nameštenika u organima autonomne pokrajine i jedinice lokalne samouprave, Zakona o zaposlenima u javnim službama i Zakona o platama zaposlenih u javnim agencijama i drugim organizacijama koje je osnovala Republika Srbija, autonomna pokrajina ili jedinica lokalne samouprave, koji je podnela Vlada (broj 011-2762/24 od 22. novembra 2024. godine).

**OBJEDINjENA RASPRAVA od 1. do 4. tačke**: Razmatranje Predloga zakona o izmenama i dopunama Zakona o državnim službenicima, koji je podnela Vlada (broj 011-72/25 od 16. januara 2025. godine), u načelu; Razmatranje Predloga zakona o dopuni Zakona o platama državnih službenika i nameštenika, koji je podnela Vlada (broj 011-3234/24 od 30. decembra 2024. godine), u načelu; Razmatranje Predloga zakona o dopuni Zakona o platama u državnim organima i javnim službama, koji je podnela Vlada (broj 011-2763/24 od 22. novembra 2024. godine); Razmatranje Predlog zakona o prestanku važenja Zakona o sistemu plata zaposlenih u javnom sektoru, Zakona o platama službenika i nameštenika u organima autonomne pokrajine i jedinice lokalne samouprave, Zakona o zaposlenima u javnim službama i Zakona o platama zaposlenih u javnim agencijama i drugim organizacijama koje je osnovala Republika Srbija, autonomna pokrajina ili jedinica lokalne samouprave, koji je podnela Vlada (broj 011-2762/24 od 22. novembra 2024. godine).

**Đorđe Dabić** je predstavio članovima Odbora izmene i dopune korpusa zakona koji uređuju pojedina pitanja zaposlenih u državnim organima, organima autonomne pokrajine, jedinice lokalne samouprave, javnim službama i drugim organizacijama koje je osnovala Republika Srbija, autonomna pokrajina ili jedinica lokalne samouprave. Tom prilikom je istakao da je potrebno iznaći jedan novi sistem plata zaposlenih u javnom sektoru koji će unaprediti postojeći, da su predložene izmene i dopune uslovljene potrebom da se na drugačijim osnovama sagledaju mogućnosti za reformom sistema plata u javnom sektoru, imajući u vidu da se došlo do mogućnosti za odmrzavanjem i dodatnim stimulisanjem zarada zaposlenih u javnom sektoru nakon promene minimalne cene rada.

Naveo je da je inicijativa u ovom procesu potekla od Ministarstva finansija koje je, kroz aranžman sa Međunarodnim monetarnim fondom (u daljem tekstu: MMF) započelo sa iznalaženjem rešenja i jednim novim analitičkim procesom uređenja plata u javnom sektoru, uz uvažavanje svih okolnosti koje su relevantne za planiranje buduće reforeme sistema plata u javnom sektoru.

Istakao je da ostali zakonski predlozi proizilaze iz potrebe da se na jedan bolji način sagledaju mogućnosti koje se tiču određenih kategorija zaposlenih u javnom sektoru i sve to radi očuvanja kvalitetnog kadra u javnoj upravi, imajući u vidu da zaposleni u javnom sektoru u velikom broju napuštaju navedeni sektor u potrazi za višim platama u privatnom sektoru. Ukazao je na potrebu za sveobuhvatnijem sagledavanju navedenog problema kroz platne razrede i osnovice i dodatnim stimulisanjem podizanja plata u javnom sektoru.

U raspravi su učestvovali Branko Pavlović, Verica Milanović, Uglješa Mrdić, Đorđe Dabić, Dragan Nikolić, Ivana Savićević i Đorđe Komlenski.

**Branko Pavlović** je istakao da se u pogledu potreba Srbije ne može prepustiti odlučivanje o iznetim pitanjima samo iz ugla budžetskih potreba Međunarodnog monetarnog fonda i budžetskog sistema i da očekuje da Ministarstvo državne uprave i lokalne samouprave (u daljem tekstu: Ministarstvo) izađe za celovitim, održivim i dugoročnim rešenjem koje se ne bazira samo na računici MMF-a. Ukazao je da je, po njegovom mišljenju, načinjen disparitet u sistemu strukture plata koje se isplaćuju iz državnog budžeta kroz posebne stimulanse i ucenjivačke kapacitete određenih kategorija zaposlenih, ne uzimajući u obzir podudarnost zahtevanih kvalifikacija, stepena radne angažovanosti i opterećenosti zaposlenih i potrebama kvaliteta rada.

Izneo je stav da Vlada ima teškoće u primeni sistemskog rešenja usled povećanja minimalne cene rada, kao i da je tome doprinelo resorno ministarstvo koje nije blagovremeno delovalo, u smislu sistemskog usklađivanja u trenutku kada je propisana minimalna cena rada.

Ukazao je na, po njegovom mišljenju, neadekvatne aktivnosti Vlade na polju regulisanja društvenog delovanja, jer smatra da Vlada decenijama ne pronalazi dosledan, logičan i celovit način sagledavanja problema određivanja visine plata u svim kategorijama zaposlenih koji primaju plate iz državnog budžeta.

Ukazao je na potrebu da se sva pitanja uređivanja plata prethodno razmotre među relevantnim učesnicima što podrazumeva učešće Vlade i reprezentativnih sindikata, bez obzira na ishod takvog zajedničkog delovanja.

Takođe, ukazao je i na probleme u pravosuđu, koji, između ostalog obuhvataju znanja i kompetencije lica koja se zapošljavaju, generacijsku smenu zaposlenih koju ne može da isprati trenutan broj sudijskih pomoćnika.

Istakao je da probleme predstavlja i učestalo zapošljavanje na određeno vreme koje suviše dugo traje.

**Verica Milanović** je postavila pitanje predsedniku Odbora zašto nije sazvao sednicu Odbora godinu dana, imajući u vidu da u delokrug rada Odbora spadaju i trenutno aktuelna društvena pitanja i kao najizrazitija navela nepoverenje u rad državnih organa i veliki uticaj politike u njihovom radu.

**Uglješa Mrdić** je odgovorio da sednica Odbora nije bila sazvana u dužem periodu zbog izostanka zakonodavne aktivnosti Narodne skupštine u oblastima koje spadaju u delokrug rada Odbora, kao i zbog opstrukcije rada parlamenta od strane opozicije.

Ukazao je i na određene nedoslednosti u izlaganju Verice Milanović u pogledu uticaja politike na rad državnih organa, te je istakao da državni organi rade u punom obimu.

**Đorđe Dabić** se osvrnuo na izlaganje Verice Milanović i rekao da Ministarstvo ne poseduje bilo kakve informacije o obustavi rada državnih, te da po njihovim saznanjima svi državni organi funkcionišu bez ometanja.

Saglasio se u većoj meri sa izlaganjem Branka Pavlovića i rekao da se Ministarstvo trudi da ne ošteti bilo koga, kao i da je usklađivanje koeficijenata otežano potrebom stimulisanja plata kod deficitarnih zanimanja.

Ukazao je da je sa MMF-om sklopljen nefinansijski mehanizam u kome bi MMF trebalo da pruži savetodavno mišljenje radi iznalaženja analitičkog metoda koji bi bio zadovoljavajući za sve kategorije zaposlenih u javnom sektoru.

Osvrnuo se i na primedbu o zloupotrebama zasnivanja radnog odnosa na određeno vreme istakavši da je on, kao član Komisije za zapošljavanje Vlade Republike Srbije, upoznat sa činjenicom da se radni odnosi na neodređeno vreme zasnivaju u meri u kojoj je to moguće, imajući u vidu finansijske mogućnosti institucije u kojoj bi se takav radni odnos zasnovao.

**Dragan Nikolić** je ukazao na opstruktivne aktivnosti opozicije u radu Narodne skupštine, protivrečnsti u njihovim političkim istupanjima i stavovima kao i na negativna dejstva reforme u oblasti pravosuđa.

Takođe, ukazao je na, po njegovom mišljenju, nedostojna dešavanja u obrazovnim ustanovama.

Pohvalio je aktuelno vođenje politike Republike Srbije na domaćem i međunarodnom planu.

**Verica Milanović** je istakla da navedene tačke Dnevnog reda ne zaslužuju da budu razmatrane po hitnom postupku, imajući u vidu da ne funkcionišu institucije čiji rad predloženi zakoni regulišu.

Kritikovala je predlog o prestanku važenja zakona iz tačke 4. dnevnog reda, smatrajući da se tim zakonima napokon uvodi red u postupak zapošljavanja lica u državnoj upravi i da će se time smanjiti negativna dejstva dosadašnjeg stranačkog zapošljavanja.

Navela je problem izražene učestalosti zapošljavanja lica na određeno vreme i negativne posledice takve prakse u politici zapošljavanja.

**Ivana Savićević** se osvrnula na izlaganje Verice Milanović i istakla da se ne slaže da ne postoji odgovarajući sistem prijema lica u državne organe, navodeći da je Zakon o držvnim službenicima visoko ocenjen od strane Evropske komisije kao zakon koji se zasniva na princiima kvaliteta i da je konkursni postupak izuzetno specifičan za državne organe. Takođe, navela je da i kada se lica zapošljavaju na određeno vreme bez konkursnog postupka, ta lica moraju da ispunjavaju sve zakonske uslove u pogledu kompetencija koje se zahtevaju i za zasnivanje odnosa na neodređeno vreme, gde u tom pogledu postoji snažna kontrola od strane Državne revizorske institucije Srbije. Demantovala je da je viđenje pojedninih učesnika ove sednice Odbora da je učestala praksa zapošljavanja lica na određeno vreme, ukazujući na zakonsko ograničenje kojim ukupan broj lica koja zasnivaju radni odnos na određeno vreme ne može biti veći od pedeset procenata od ukupnog broja zaposlenih u javnom sektoru.

Ukazala je da je i Zakon o platama državnih službenika i nameštenika jedan od bolje ocenjenih, kao i na platne razrede koji su predviđeni tim zakonom, gde se na taj način povećanje plata ne odražava samo kroz povećanje osnovice zarade, već i kroz platne razrede.

**Đorđe Komlenski** je ukazao na potrebu za ekonomičnijim vođenjem sednice Odbora i predložio da se organizuje obuka narodnih poslanika od strane Službe Narodne skupštine, radi predstavljanja položaja i uloge narodnih poslanika u radu Narodne skupštine, u smislu Poslovnika Narodne skupštine, imajući u vidu nedostatke u poznavanju Poslovnika od strane dela opozicije, izraženih u njihovom nastupanju. Pohvalio je predložene zakone kao korak napred u regulisanju predmetne materije, ali i da dalje postoje nedostaci u opravdanosti potrebe za zasnivanjem određenog broja radnih odnosa na određeno vreme u jedinicama lokalne samouprave i predložio je da se u tom smislu izvrši procena potrebnog kadra i potrebnog obima posla, što bi doprinelo rešavanju problemu zapošljavanja.

Takođe, ukazao je na problem nezavisnosti pravosuđa u svetlu nedavnih ustavnih reformi pravosuđa, imajući u vidu da je izostala ona mera legitimiteta koja je bila obezbeđena izborom nosilaca pravosudnih funkcija u narodnom predstavništvu.

Osvrnuo se na trenutne društvene događaje u Srbiji i moguće posledice koje će ostaviti na odnose unutar same društvene zajednice, kao i na njeno funkcionisanje.

Pohvalio je sistem konkursa kao načina za prijem u radni odnos, koji stvara utisak pravičnosti prilikom odlučivanja o prijemu u radni odnos, kao i da to omogućava da se izvrši profilisanje radnih mesta i kadrova.

**Branko Pavlović** je pozvao članove Odbora da se na nekoj narednoj sednici ozbiljnije raspravi pitanje nezavisnosti pravosuđa, imajući u vidu da transparentnost rada Visokog saveta sudstva i Visokog saveta tužilaštva ne odgovaraju povećanju obimu ovlašćenja i odgovornosti koje su dobili nedavnim ustavnim reformama pravosuđa.

Ukazao je na primere narušavanja načela nepristrasnosti sudija u njihovom javnom istupanju u pogledu određenih političkih događaja. Smatra negativnom praksom izuzimanja određenih kategorija lica od pravne odgovornosti u cilju rešavanja i ublažavanja određenih političkih problema.

Takođe je ukazao na problematičnost trenutnih društvenih događaja u oblasti prosvete, smatrajući da je bez presedana odluka roditelja da ne šalju decu u školu, kao i odluka prosvetnih radnika da ne održavaju nastavu.

Predsednik Odbora je zaključio raspravu i prešao na odlučivanje, nakon što je utvrdio da više nema prijavljenih za reč.

**PRVA TAČKA:** Razmatranje Predloga zakona o izmenama i dopunama Zakona o državnim službenicima, koji je podnela Vlada (broj 011-72/25 od 16. januara 2025. godine), u načelu.

Predsednik Odbora je stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o izmenama i dopunama Zakona o državnim službenicima, koji je podnela Vlada, u načelu, kao i da za izvestioca Odbora na sednici Narodne skupštine bude određen dr Uglješa Mrdić, predsednik Odbora.

Članovi i zamenici članova Odbora većinom glasova su usvojili Predlog zakona.

Članovi i zamenici članova Odbora većinom glasova su usvojili predlog da se za izvestioca Odbora na sednici Narodne skupštine bude određen dr Uglješa Mrdić, predsednik Odbora.

**DRUGA TAČKA:** Razmatranje Predloga zakona o dopuni Zakona o platama državnih službenika i nameštenika, koji je podnela Vlada (broj 011-3234/24 od 30. decembra 2024. godine), u načelu.

Predsednik Odbora je stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o dopuni Zakona o platama državnih službenika i nameštenika, koji je podnela Vlada, u načelu, kao i da za izvestioca Odbora na sednici Narodne skupštine bude određen dr Uglješa Mrdić, predsednik Odbora.

Članovi i zamenici članova Odbora većinom glasova su usvojili Predlog zakona.

Članovi i zamenici članova Odbora većinom glasova su usvojili predlog da se za izvestioca Odbora na sednici Narodne skupštine bude određen dr Uglješa Mrdić, predsednik Odbora.

**TREĆA TAČKA:** Razmatranje Predloga zakona o dopuni Zakona o platama u državnim organima i javnim službama, koji je podnela Vlada (broj 011-2763/24 od 22. novembra 2024. godine).

Predsednik Odbora je stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o dopuni Zakona o platama u državnim organima i javnim službama, koji je podnela Vlada, u načelu.

Članovi i zamenici članova Odbora većinom glasova su usvojili Predlog zakona.

Predsednik Odbora je stavio na glasanje predlog da Odbor, u skladu sa članom 155. stav 3. Poslovnika Narodne skupštine, odluči da predloži Narodnoj skupštini da prihvati amandman na član 3. Predloga zakona o dopuni Zakona o platama u državnim organima i javnim službama, koji je podnela Vlada, kao i da za izvestioca Odbora na sednici Narodne skupštine bude određen dr Uglješa Mrdić, predsednik Odbora.

Članovi i zamenici članova Odbora većinom glasova su usvojili amandman na član 3. Predloga zakona.

Članovi i zamenici članova Odbora većinom glasova su usvojili predlog da se za izvestioca Odbora na sednici Narodne skupštine bude određen dr Uglješa Mrdić, predsednik Odbora.

**ČETVRTA TAČKA:** Razmatranje Predloga zakona o prestanku važenja Zakona o sistemu plata zaposlenih u javnom sektoru, Zakona o platama službenika i nameštenika u organima autonomne pokrajine i jedinice lokalne samouprave, Zakona o zaposlenima u javnim službama i Zakona o platama zaposlenih u javnim agencijama i drugim organizacijama koje je osnovala Republika Srbija, autonomna pokrajina ili jedinica lokalne samouprave, koji je podnela Vlada (broj 011-2762/24 od 22. novembra 2024. godine).

Predsednik Odbora je stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o prestanku važenja Zakona o sistemu plata zaposlenih u javnom sektoru, Zakona o platama službenika i nameštenika u organima autonomne pokrajine i jedinice lokalne samouprave, Zakona o zaposlenima u javnim službama i Zakona o platama zaposlenih u javnim agencijama i drugim organizacijama koje je osnovala Republika Srbija, autonomna pokrajina ili jedinica lokalne samouprave, koji je podnela Vlada, u načelu.

Članovi i zamenici članova Odbora većinom glasova su usvojili Predlog zakona.

Predsednik Odbora je stavio na glasanje predlog da Odbor, u skladu sa članom 155. stav 3. Poslovnika Narodne skupštine, odluči da predloži Narodnoj skupštini da prihvati amandmane na Predlog zakona

-na član1. koji je podnela Vlada;

-na član 2. koji je podnela Vlada

kao i da za izvestioca Odbora na sednici Narodne skupštine bude određen dr Uglješa Mrdić, predsednik Odbora.

Članovi i zamenici članova Odbora većinom glasova su usvojili amandmane na Predlog zakona:

-na član 1. koji je podnela Vlada;

-na član 2. koji je podnela Vlada.

Članovi i zamenici članova Odbora većinom glasova su usvojili predlog da se za izvestioca Odbora na sednici Narodne skupštine bude određen dr Uglješa Mrdić, predsednik Odbora.

Predsednik Odbora je zaključio Drugu sednicu Odbora nakon što je završen rad po svim tačkama dnevnog reda.

Sednica je završena u 15,30 časa.

SEKRETAR PREDSEDNIK

Sanja Pecelj dr Uglješa Mrdić